Ayteke ariwnteke ini danuh ahawkanavrik adahan ini fet adahan hiyeg axne bugut miyegbiye.
Abet pitatye hawkri abet ini fet ignes judeyenevwi umah muwtohyan adahan kiyene ku samah minikwak Kiyavwiye Uhokri umahkise muwtohyan gidukwenavrikkis amekenegben adahan giwiwhkiswitnikis giwakutakis hiyeg ejituyenevwi.
Ayge nikwe gaytakis Kiyavwiye Jesus gikannuhnivwi ayavgi:
— Kiyavwiye,
kineyva pimawkan adahan usuh ahegbeta pahavwi muwtohyan adahan waxniwiy abet uvetrawiy?
Igme kaytwa giwnkis:
— Yis piyana yikebyi,
ataknabay paytwempuwit Jerusalém.
Ayge pahavwi awayg patiptak yikaknek.
Ig hiyuwe akak kaggap un atiy.
Makekwepnay gihavu.
Ku kiney ig parak arikut payt,
yis parak aterewata.
Awnanay ta git payt akivara ku yikannuhten awna:
“Kineyva xam adahan nah fetya axne muwtohyan arih gikakkis nukannuhnivwi?”
Ayge nikwe ig akki yitnek pahayku xam nopsadnene aynte payt avahnap inuteknene.
Arikna ayge madikte ahegbet kuwis.
Ahekbetanabay umanawiy ayge adahan wixwiy fetya.
Ignes piyananene timapni hene,
igkis tivik ta paytwempuwit.
Igkis danuh atere,
igkis uti madikte ku samah ig Kiyavwiye Jesus akkamnih gitkis.
Ayge nikwe igkis ahegbete madikte adahan igkis fetya.
Pisenwa igkis diyuhe ta git Kiyavwiye Jesus.
Aygete ig Kiyavwiye Jesus atere fetya gikakkis giwatnivwi madikawkunene gikebikis gikakkis piyananene gawnakis (12).
Ku samah igkis ayge axne aranwa axtet,
ig Kiyavwiye Jesus awna gitkis:
— Pahavwi yaytak ku pariye axne ay nukakuh igi kamaykiswenek ta gitkis nuvetunyavu.
Ihanabay inakni nuwnuh.
Henewatbaki in.
Igkisme giwatnivwi timapni hene,
igkis wakaymnibdi.
Igkis awnebdi pahavwimpi:
— Kiyavwiye,
ku ka nawhnema kamaykiswepnek?
Igme Kiyavwiye Jesus kaytwa giwnkis:
— Pahavwi yaytak nuwatnivwi ku pariye mehbetene bugut nukakuh amadga paheknene miruk,
ignebaki nukamaykiswitninek.
Nah,
ku pariye wageswe awayg amadgaya inin,
nah umahkiswenek ku samah Uhokri gannasan awna numinuh.
Amawka ku nah miya,
heneme ner ku pariye nuwmasepten nah ku pariye wareswe awayg amadgaya inin ig hiyap mbeyne ka aynsimanek nuvatra.
Ka kiskama ner awayg humaw amadga wayk.
Ku samah igkis axnes ayge,
ig Kiyavwiye Jesus iwe pahak bugut.
Ig kabayha Kiyavwiye Uhokri.
Ayteke ig sigkebdihe ini bugut,
ig ibekhepni givuwiwkis giwatnivwi.
Ig awna gitkis:
— Ahah.
Inin bugut in nihuh yidahan.
Amavanay inin bugut,
axnay niwntak.
Pisenwa gibakhan ini bugut,
ig iwe pohow higeptet.
Ig kabayha Kiyavwiye Uhokri.
Ig ikepni givuwiwkis.
Igkisme higa ariwntak nor higeptet.
Igme awna gitkis:
— Inin win in numiguh yidahan.
Ig Uhokri ahegbete ginetni nukunewa akiw gikakkis hiyeg adahan ku samah ignes humaw gihiyegavu.
Nahme pahavwiwa nah sukase numiguhnek gidahankis ka aynsima hiyeg kahadbe ini gahegbetawni in humaw.
Kuri nah ka takunima higa win ay amadga inin akiw.
Awetuvye nah higa win he aynte amun Uhokri gikumadukan nah higa nukunewa win yikak akiw.
Ihanabay inakni nuwnuh.
Henewatbaki in.
Ayteke pisenwa gihigvankis igkis peknes avat.
Ayteke igkis peswiye ta avitit ini waxri imuhgivitnene kewye Olivegvit.